**DOBRODELNI POHODI V OSMIH OBČINAH**

**OB 25-LETNICI SKLADA ZA POMOČ LJUDEM V STISKI**

**Območno združenje RK Novo mesto vabi na Dobrodelne pohode pod geslom Nisi sam, v osmih občinah, ki bodo v soboto, 12. oktobra, od 9. do 12. ure.**

Zbor pohodnikov bo v MO Novo mesto na Portovalu – nogometno igrišče, v občini Dolenjske Toplice pred Kulturno kongresnim centrom DT, v občini Mirna Peč pred Muzejem Lojzeta Slaka in Toneta Pavčka, v občini Šentjernej pred Kulturnim centrom Primoža Trubarja, v občini Škocjan pred Metelkovim domom, v občini Šmarješke Toplice pred Občino Šmarješke Toplice, v občini Straža na Stadionu v Vavti vasi – nogometno igrišče in v občini Žužemberk pred železarno na Dvoru.

Dobrodelni pohodi bodo organizirani v počastitev 25-letnice Sklada za pomoč ljudem v stiski, ki je bil ustanovljen pri Območnem združenju RKS Novo mesto za zbiranje sredstev in pomoč najbolj ogroženim. V 25 letih je bilo iz sklada razdeljenih 51.230 paketov hrane, 2614 finančnih pomoči, 3264 bonov za šolske potrebščine, 447 štipendij in 183 večjih dobrodelnih akcij.

Udeleženci pohodov bodo lahko prispevali 10 evrov v Sklad za pomoč ljudem v stiski in prejeli spominsko majico. Prostovoljke in prostovoljci bodo poskrbeli za okrepčilo in prijetno druženje. Poti, ki so jih začrtali v vseh osmih občinah, ki jih pokrivajo s svojim delom, bodo v naslednjim mesecih označene kot Poti Rdečega križa in bodo opisane v posebnih zloženkah, ki bodo na voljo po občinah.

Vabljeni, da se jim pridružite.